Subject: Tobacco Europe’i ametlik seisukoht seoses Euroopa Komisjoni ettepanekuga tubakaaktsiisi direktiivi muutmiseks
From: "TTEA" <[email-masked]>
To: "Info - RAM" <[email-masked]>, "Heidi Vessel - RAM" <[email-masked]>
Date: Tue, 11 Nov 2025 17:15:26 +0200

Tähelepanu! Tegemist on välisvõrgust saabunud kirjaga.
Tundmatu saatja korral palume linke ja faile mitte avada.

Lugupeetud Heidi Vessel,

Soovin jagada Teiega ja Teie kolleegidega Rahandusministeeriumis Tobacco 
Europe’i ametlikku seisukohta seoses Euroopa Komisjoni ettepanekuga 
tubakaaktsiisi direktiivi muutmiseks.

Nagu Te kindlasti teate, võttis Euroopa Komisjon 16. juulil 2025 vastu 
ettepaneku direktiivi ülevaatamiseks. Kuigi toetame üldist eesmärki tagada 
ühtselt toimiv siseturg, näeme praeguses versioonis mitmeid probleeme, mis 
vajaksid parendamist.

Eelkõige piiraks Komisjoni ettepanek liikmesriikide maksupoliitilist 
suveräänsust, vähendades nende võimalust kujundada riiklikke maksumäärasid 
ja -struktuure vastavalt oma majanduslikule olukorrale ja poliitilistele 
prioriteetidele. Euroopa Liidu lepingud näevad ette, et sekkumine 
maksuküsimustes on põhjendatud vaid siis, kui see on vältimatult vajalik 
siseturu toimimise tagamiseks või konkurentsimoonutuste vältimiseks. Meie 
hinnangul ületab praegune ettepanek neid piire.

Toetame täielikult seda, et uued põlemisvabad tooted võetakse direktiivi 
reguleerimisalasse. Samas tähendaks Komisjoni ettepanek mitmele 
liikmesriigile olemasolevate aktsiisimäärade olulist tõstmist ning teised 
peaksid liikuma lihtsamatelt maksusüsteemidelt keerukamate struktuuride 
juurde.

Ettepanek ei arvesta piisavalt ka põlemisvabade toodete oluliselt väiksemat 
riskiprofiili võrreldes traditsiooniliste sigarettidega. Kuumutatud tubakas, 
e-sigaretid ja nikotiinipadjad omavad võtmerolli aitamaks täiskasvanud 
suitsetajatel liikuda vähem kahjulike alternatiivide juurde ning nende 
maksustamine peaks olema vastavuses tegeliku riskitasemega.

Murettekitav on ka see, et artikli 12 lõike 5 alusel antakse Komisjoni 
käsutusse liiga suured volitused, mis võtaksid ära olulised maksustamise 
otsused liikmesriikidelt. Soovitame need õigused kas täielikult välja jätta 
või piirata need üksnes tehniliste muudatustega, nagu inflatsiooniga seotud 
korrigeerimised, vastavalt Euroopa Liidu toimimise lepingu artiklile 290.

Peame oluliseks, et liikmesriigid säilitaksid suveräänsuse kujundada ja 
kohandada oma aktsiisipoliitikat vastavalt rahvuslikele oludele ja 
eesmärkidele. Loodame, et võtate neid küsimusi arvesse edasistes aruteludes 
Komisjoni ettepaneku üle.

Kui soovite mõnda teemat täpsemalt arutada või vajate lisainfot, olen hea 
meelega valmis kohtumiseks või täiendavateks selgitusteks.

Lugupidamisega

Madis Roodla